b'\n_START_ARTICLE_\n\xc5\xa0tefan Sraka\n_START_SECTION_\nIgralska kariera\n_START_PARAGRAPH_\nKot ve\xc4\x8dina fantov v Lipovcih se je za\xc4\x8del ukvarjati s hokejem na travi in leta 1974 stopil med vratnici \xc4\x8dlanske ekipe HK Lipovci, za katero je igral na slovenskih republi\xc5\xa1kih prvenstvih in prvenstvih Pomurja. Tako kot ve\xc4\x8dina lipovskih hokejistov je na zveznem nivoju, na dvojno licenco, zaigral tudi za HK Pomurje. Za HK Pomurje je nato igral do leta 1991 in bil v sedemdesetih in osemdesetih letih prej\xc5\xa1njega stoletja, prisoten pri mnogih uspehih tega kluba._NEWLINE_Po osamosvojitvi Slovenije je za prvo ekipo mati\xc4\x8dnega kluba odigral prve tri sezone in se v tem \xc4\x8dasu veselil dveh naslovov dr\xc5\xbeavnega prvaka in enega naslova pokalega zmagovalca. Sezono 1994/1995 je nato odigral za drugo ekipo HK Lipovci. Nato pa se je spet priklju\xc4\x8dil prvi ekipi HK Lipovci in kariero zaklju\xc4\x8dil leta 1999 z osvojitvijo naslova dr\xc5\xbeavnega prvaka._NEWLINE_Nastopil je tudi na dveh evropskih klubskih prvenstvih skupine C, leta 1997 v Stockholmu in leta 1999 na Dunaju. Za dr\xc5\xbeavno reprezentanco Slovenije je leta 1993 na prvem Panonskem pokalu v doma\xc4\x8dih Lipovcih zbral en nastop.\n_START_SECTION_\nTrenerska kariera\n_START_PARAGRAPH_\nV mati\xc4\x8dnem klubu je najprej v sezoni 1997/1998 prevzel vodenje mladinske ekipe, s katero je v letih 1998, 1999, 2000 in 2002 osvojil naslov mladinskega prvaka Slovenije. V leth 1998 in 2002, pa je lipovske mladince, popeljal tudi do dr\xc5\xbeavnega naslova v dvoranskem hokeju._NEWLINE_V sezoni 2002/2003 je prevzel vodenje \xc4\x8dlanske ekipe HK Lipovci. Z ekipo je \xc5\xbee v prvi sezoni, kot prvi trener v zgodovini, osvojil vse tri doma\xc4\x8de lovorike: dr\xc5\xbeavno prvenstvo, pokal in dvoransko prvenstvo. Tako mu je kot prvemu pripadla avtomatska zmaga v Superpokalu Slovenije. Za name\xc4\x8dek, je v svoji krstni sezoni, ekipo na evropskem klubskem pokalnem prvenstvu skupine C v Zagrebu osvojil tretje mesto. \xc5\xa0e uspe\xc5\xa1nej\xc5\xa1a je bila naslednja sezona, ko je vsem trem oziroma \xc5\xa1tirim doma\xc4\x8dim lovorikam dodal \xc5\xa1e zmago v novoustanovljeni Srednjeevropski Interligi. Krona vsemu v tej sezoni, je bila zmaga na evropskem klubskem prvenstvu skupine C v Belorusiji in uvrstitev med \xc5\xa1estnajst najbolj\xc5\xa1ih ekip, kar je predstavljalo dale\xc4\x8d najve\xc4\x8dji uspeh slovenskega hokeja na travi do tedaj. Tudi naslednjo sezono je obranil vse doma\xc4\x8de lovorike in naslov v Interligi. Med \xc5\xa1estnajstimi najbolj\xc5\xa1imi klubi v evropi se mu z lipov\xc4\x8dani ni uspelo obdr\xc5\xbeati, zato pa je proti Cardiffu z 2:1 dosegel prvo zmago za slovenske klube v skupini B._NEWLINE_Zbiranje mednarodnih lovorik je nadaljeval tudi v prihodnjih sezonah. Od sezone 2005/2006 je sicer zaradi spremembe v klubu, pri na\xc4\x8dinu vodenja ekipe na mednarodnih tekmovanjih in dvoranskih prvenstvih, te lovorike dosegal skupaj v tandemu z Andra\xc5\xbeem Nemcem. Skupaj z njim je tako osvojil evropsko prvenstvo skupine C leta 2006 v Zagrebu, Interligo leta 2006 in 2007. Po reorganizaciji evropskih tekmovanj, pa \xc5\xa1e leta 2008 evropsko klubsko dvoransko prvenstvo skupine Challenge II v Bolgariji in leta 2009 evropsko klubsko prvenstvo skupine Challenge II na Portugalskem. Poleg dr\xc5\xbeavnih dvoranskih prvenstev v letih, 2006, 2007, 2009 in 2010, se za enega ve\xc4\x8djih uspehov v dvorani \xc5\xa1teje zmaga na dvoranski Interligi leta 2010 v Pore\xc4\x8du._NEWLINE_Kot samostojni trener je ekipo leta 2008 na evropskem klubskem prvenstvu skupine Challenge III v Bratislavi popeljal do zmage. Prav tako je tega leta \xc5\xa1e peti\xc4\x8d zapored osvojil tudi Interligo in dodal nov naslov dvoranskega prvaka. Nepremagljivost v tekmovanjih v Sloveniji je ohranil vse do danes in vklju\xc4\x8dno s sezono 2013/2014 osvojil \xc5\xbee dvanajst zaporednih dr\xc5\xbeavnih prvenstev. V sezoni 2010/2011 je k svojim uspehom dodal \xc5\xa1e \xc5\xa1esto in sedmo    zmago v Interligi. V sezonah 2010/2011, 2012/2013 in 2013/2014 je ekipo, tokrat skupaj v tandemu s Francem Mau\xc4\x8decem, popeljal do naslova dvoranskih prvakov. Zadnjo evropsko klubsko prvenstvo v hokeju na travi je osvojil na evropskem klubskem prvenstvu Challenge II v Atenah, v dvoranskem hokeju pa je nazadnje zmagal Challenge II v srbski Banji Kanji\xc5\xbei leta 2014. _NEWLINE_Leta 2006 se je pridru\xc5\xbeil tudi delu s slovensko izbrano vrsto. Tako je bil v letih 2006 in 2007 pomo\xc4\x8dnik selektorja Andra\xc5\xbea Nemca in bil prisoten pri zmagi na Panonskem pokalu ter zmagi na evropskem prvenstvu skupine Challenge II v Predanovcih. Leta 2008 je tudi sam postal selektor reprezentance in v letih 2008 in 2009 osvojil tretje mesto na Panonskem pokalu. S \xc5\xa1estim mestom na evropskem prvenstvu skupine Challenge I, pa je dosegel osnovni cilj pred prvenstvom in obstal v tej skupini evropskega hokeja na travi.'